钦定古今图书集成/明伦汇编/氏族典/第103卷 > 《廖用贤尚友录》 > 嵇绍
## 钦定古今图书集成/明伦汇编/氏族典/第103卷 > 《廖用贤尚友录》 > 嵇绍

按《晋书嵇绍传》，“绍字延祖，魏中散大夫康之子也。十
岁而孤，事母孝谨，以父得罪，靖居私门。山涛领选，启
武帝请为秘书郎。帝谓涛曰：‘堪为丞，何但郎也’？乃发
诏征之，起家为秘书丞，累迁汝阴太守，转豫章内史，
以母忧不之官。服阕，拜徐州刺史。后以长子丧去职。
元康初，为给事黄门侍郎。时侍中贾谧以外戚之宠”，
年少居位，潘岳、杜彬等皆附托焉。谧求交于绍，绍距
而不答。及谧诛，绍时在省，以不阿比凶族。封弋阳子，
迁散骑常侍，领国子博士。赵王伦篡位，署为侍中。惠
帝复阼，遂居其职。齐王囧既辅政，大兴第舍，骄奢滋
甚。绍以书谏，囧不能用。顷之，以公事免，囧以为左司
马。旬日，囧被诛。初兵交，绍奔散赴宫，有持弩在东阁
下者，将射之，遇有殿中将兵萧隆，见绍趋前拔箭，于
此得免，遂还荥阳旧宅。寻征为御史中丞，未拜，复为
侍中。河间王颙、成都王颖举兵向京都，以讨长沙王
乂。大驾次于城东，乂宣言于众曰：“今日西讨，欲谁为
都督乎？六军之士，皆愿嵇侍中。”遂拜绍使执节平西
将军。属乂被执，绍复为侍中，王公以下皆诣邺谢罪
于颖。绍等咸见废黜，免为庶人。寻而朝廷复有北征
之役，征绍复其爵位。绍以天子蒙尘，承诏驰诣行在
所。值王师败绩于荡阴，百官及侍卫莫不散溃，唯绍
俨然端冕，以身捍卫。兵交御辇，飞箭雨集，绍遂被害
于帝侧，血溅御服，天子深哀叹之。及张方逼帝迁长
安，河间王颙表赠绍司空，进爵为公。会帝还洛阳，事
遂未行。东海王越屯许，路经荥阳，过绍墓，哭之悲恸，
又表赠官爵。帝乃遣使册赠侍中、光禄大夫，加金章
紫绶，进爵为侯。元帝为左丞相，承制，以绍死节事重，
而赠礼未副勋德，更表赠太尉。及帝即位，赐谥忠穆。